Zmena č. 1 VÝZVY

**Poskytovateľ Ministerstvo práce, sociálnych vecí a rodiny Slovenskej republiky**

**vyhlasuje**

**výzvu na predkladanie žiadostí o poskytnutie finančného príspevku**

## IDENTIFIKÁCIA VÝZVY

**Názov výzvy Sociálne inovácie – dofinancovanie projektov podporených z Programu Slovensko, priorita 4P7 Sociálne inovácie a experimenty, spolufinancovaných z vlastných zdrojov žiadateľa**

**Kód výzvy PK/GS/2025/143**

**Výška finančnej**

**alokácie 200 000,00 EUR**

## ZAMERANIE A CIEĽ VÝZVY

**Zameranie výzvy Ministerstvo práce, sociálnych vecí a rodiny Slovenskej republiky** v súlade so zákonom č. 523/2004 Z. z. Zákon o rozpočtových pravidlách verejnej správy a o zmene a doplnení niektorých zákonov a v súlade s/so:

* Akčným plánom Národnej stratégie výskumu, vývoja a inovácií 2030 opatreniami č. 3.5.1.1 Zavedenie udržateľného systému podpory sociálnych inovácií,
* stratégiou SK RIS3 2021+ Sociálne inovácie a multidisciplinárny prístup,
* schémou minimálnej pomoci na podporu sociálnej inklúzie, zamestnanosti a vzdelávania zamestnancov č. DM-26/2024 v znení dodatku č.1

**vyhlasuje výzvu na predkladanie žiadostí o poskytnutie finančného príspevku na dofinancovanie** **projektov** na podporu sociálnych inovácií na rok 2025 financovaných z Programu Slovensko, priorita 4P7 Sociálne inovácie a experimenty, spolufinancovaných z vlastných zdrojov žiadateľa (ďalej len „výzva“) **formou poskytnutia finančného príspevku** v rozsahu spolufinancovania projektu z vlastných zdrojov žiadateľa.

**Cieľ výzvy** Cieľom výzvy je podporiť implementáciu sociálnych inovácií[[1]](#footnote-1), ktoré reagujú na relevantné spoločenské a komunitné problémy a potreby so zámerom priniesť pozitívnu systémovú zmenu v spoločnosti.

## FORMÁLNE NÁLEŽITOSTI VÝZVY

### Poskytovateľ

**Názov** Ministerstvo práce, sociálnych vecí a rodiny SR

**Adresa** Ministerstvo práce, sociálnych vecí a rodiny SR

 Špitálska 4, 6, 8

 816 43 Bratislava

**Webové sídlo** www.employment.gov.sk

### Časové vymedzenie výzvy

**Typ výzvy** Otvorená výzva

**Dátum vyhlásenia** 30. 05. 2025

**Dátum otvorenia** 02. 06. 2025

Poskytovateľ môže výzvu uzavrieť po vyčerpaní finančnej alokácie podľa bodu 1 výzvy. V prípade navýšenia finančnej alokácie môže poskytovateľ uzavretú výzvu opätovne otvoriť. Informácia o dátume uzavretia výzvy aj opätovnom otvorení výzvy sa zverejňuje na webovom sídle poskytovateľa.

### Hlavná aktivita projektu

Dofinancovanie projektov podporených z Programu Slovensko, priorita 4P7 Sociálne inovácie a experimenty, **formou poskytovania finančných príspevkov** žiadateľom v rozsahu spolufinancovania týchto projektov z vlastných zdrojov žiadateľov.

### Základné pravidlá financovania

**Poskytovateľ** poskytne užívateľovi[[2]](#footnote-2)finančný príspevok maximálne **vo výške** jehofinančnej spoluúčasti z vlastných zdrojov v rámci projektu podporovaného z Programu Slovensko v súlade s platnou **Zmluvou o poskytnutí nenávratného finančného príspevku z Programu Slovensko** (ďalej len „zmluva o NFP“)uzavretej medzi MPSVR SR ako poskytovateľom NFP a prijímateľom NFP. Podmienkami pre poskytnutie finančného príspevku na dofinancovanie projektu podporovaného z programu Slovensko sú:

1. platná a účinná **Zmluva o poskytnutí finančného príspevku zo zdrojov štátneho rozpočtu SR** uzavretá medzi poskytovateľom finančného príspevku a užívateľom **v zmysle tejto výzvy** (ďalej len „zmluva“) zverejnená v Centrálnom registri zmlúv vedenom Úradom vlády Slovenskej republiky v súlade s §47a Občianskeho zákonníka v znení zákona č. 546/2010 Z. z. (ďalej len „CRZ“),
2. predloženie **Čestného vyhlásenia užívateľa o schválení žiadosti o platbu** financovanej z Programu Slovensko v súlade so zmluvou o NFP (ďalej len „čestné vyhlásenie“)vo forme podľa prílohy č.2 výzvy.Užívateľ čestne prehlasuje, že poskytovateľovi NFP predložil **žiadosť o platbu financovanú z Programu Slovensko**, ktorá bola riadne skontrolovaná, bola overená oprávnenosť výdavkov a túto **žiadosť o platbu** **poskytovateľ NFP** **schválil**. Kópia schválenej žiadosti o platbu tvorí prílohu čestného vyhlásenia. Užívateľ zároveň uvedie **sumu finančného príspevku vo výške alikvotnej časti** spolufinancovania projektu z vlastných zdrojov užívateľa na celkových oprávnených výdavkoch projektu podporeného z Programu Slovensko, priorita 4P7 Sociálne inovácie a experimenty, **za rok 2025 v súlade s údajmi v žiadosti o platbu.**

Poskytovateľ poskytne užívateľovi finančný príspevok **formou bezhotovostnej úhrady** finančných prostriedkov v prospech účtu užívateľa (IBAN) uvedeného v zmluve po predložení čestného vyhlásenia podľa odseku b) tohto bodu, a to najneskôr do 20 pracovných dní odo dňa jeho predloženia poskytovateľovi prostredníctvom ústredného portálu verejnej správy Slovensko.sk. Vyžaduje sa, aby predkladané dokumenty boli podpísané štatutárnym zástupcom užívateľa, alebo osobou splnomocnenou štatutárnym zástupcom užívateľa, kvalifikovaným elektronickým podpisom alebo kvalifikovaným elektronickým podpisom s mandátnym certifikátom.

V prípade vyčerpania finančnej alokácie podľa bodu 1 výzvy, poskytovateľ finančný príspevok užívateľovi neposkytne z dôvodu vyčerpania finančnej alokácie, o čom bude užívateľa informovať bezodkladne elektronicky prostredníctvom záväznej emailovej adresy.

**Minimálna výška spolufinancovania** z vlastných zdrojov žiadateľa: nevyžaduje sa.

**Zdroj financovania:** Štátny rozpočet.

### Oprávnené miesto realizácie projektu

Celé územie Slovenskej republiky.

### Oprávnené výdavky projektu

**Spolufinancovanie z vlastných zdrojov užívateľa v r.2025 vo výške** **alikvotnej časti z celkovej sumy** spolufinancovania, ktorá je vo výške 5% celkových oprávnených výdavkov projektu podporovaného z Programu Slovensko, priorita 4P7 Sociálne inovácie a experimenty v súlade so zmluvou o NFP.

### Kontaktné údaje poskytovateľa a spôsob komunikácie s poskytovateľom

**Doručovanie písomností prebieha elektronicky** prostredníctvom ústredného portálu verejnej správy **Slovensko.sk**, vo výnimočných prípadoch je možné využiť listinné doručovanie na doručovaciu adresu poskytovateľa s označením zásielky „Projekt Sociálne inovácie - dofinancovanie“.

**Poštová doručovacia adresa poskytovateľa:**

Ministerstvo práce, sociálnych vecí a rodiny SR

Projektová kancelária

Špitálska 4, 6, 8

816 43 Bratislava

**Elektronická adresa na komunikáciu súvisiacu s výzvou:**

Email: **inovacie@employment.gov.sk**

Poskytovateľ **preferuje** elektronické doručovanie písomností a elektronickú komunikáciu.

## ŽIADOSŤ O POSKYTNUTIE FINANČNÉHO PRÍSPEVKU

| Oprávnený žiadateľ | Forma preukázania |
| --- | --- |
| 1. právnická osoba, ktorá **je prijímateľom NFP** a realizuje projekt finančne podporovaný v r.2025 z **Programu Slovensko, priorita 4P7 Sociálne inovácie a experimenty** a disponuje platnou a účinnou **Zmluvou o NFP**
 | **Zmluva o NFP z Programu Slovensko** (kópia) |
| 1. právnická osoba, ktorá **je spolupracujúcim subjektom prijímateľa NFP ako Partner** v projekte finančne podporovanom v r.2025 **z Programu Slovensko, priorita 4P7 Sociálne inovácie a experimenty** a disponuje platnou a účinnou **Zmluvou o partnerstve** uzavretou medzi prijímateľom NFP a partnerom projektu (tu žiadateľom) súvisiacou so zmluvou o NFP podľa odseku a)
 | **Zmluva o NFP z Programu Slovensko** (kópia) a **Zmluva o partnerstve** (kópia) |

### Miesto a spôsob predloženia žiadosti

Žiadateľ predkladá **Žiadosť o poskytnutie finančného príspevku na dofinancovanie** projektu podporeného z Programu Slovensko, priorita 4P7 Sociálne inovácie a experimenty, spolufinancovaného z vlastných zdrojov žiadateľa v roku 2025 **spolu so všetkými povinnými prílohami** (ďalej len „žiadosť“) **elektronicky prostredníctvom ústredného portálu verejnej správy Slovensko.sk** počas otvorenia výzvy podľa bodu 3 výzvy. Vyžaduje sa, aby takto predkladané dokumenty boli podpísané štatutárnym zástupcom žiadateľa alebo osobou splnomocnenou štatutárnym zástupcom žiadateľa kvalifikovaným elektronickým podpisom alebo kvalifikovaným elektronickým podpisom s mandátnym certifikátom.

**Žiadateľ** predkladá žiadosť vo výzvou **určenej forme** (príloha č. 1 výzvy).

Povinnými prílohami žiadosti sú:

1. **zmluva o NFP z Programu Slovensko**, priorita 4P7 Sociálne inovácie a experimenty, ktorá je platná a účinná, zverejnená v CRZ (kópia),
2. **zmluva o partnerstve** uzavretá medzi prijímateľom NFP a partnerom projektu súvisiaca so zmluvou o NFP podľa písmena a) tohto odseku, ktorá je platná a účinná, zverejnená v CRZ, **ak žiadateľom je právnická osoba, ktorá je spolupracujúcim subjektom prijímateľa NFP ako Partner** v projekte finančne podporovanom v r.2025 z Programu Slovensko, priorita 4P7 Sociálne inovácie a experimenty (kópia),
3. **splnomocnenie štatutárneho zástupcu žiadateľa**, ak žiadosť predkladá štatutárom splnomocnená osoba (kópia). Žiadateľ je povinný predložiť úradne overený originál splnomocnenia aj v písomnej forme v prípade schválenia žiadosti, a to pred podpisom zmluvy.

Žiadosť vrátane povinných príloh predložená poskytovateľovi riadne, včas a v určenej forme musí byť predložená v lehote stanovenej výzvou. **Pre určenie poradia** predložených žiadostí je rozhodujúci **dátum a čas doručenia žiadosti poskytovateľovi**.

### Posudzovanie žiadosti

V prípade, že žiadosť nie je úplná, poskytovateľ vyzve žiadateľa elektronicky, prostredníctvom emailovej adresy uvedenej v žiadosti, na doplnenie chýbajúcich náležitostí. V prípade, ak žiadateľ žiadosť v stanovenej lehote nedoplní, žiadosť bude vyradená z procesu posudzovania a bez zbytočného odkladu o tom poskytovateľ informuje žiadateľa elektronicky zaslaním oznámenia na emailovú adresu uvedenú v žiadosti.

O výsledku posudzovania predložených žiadostí poskytovateľom budú žiadatelia informovaní najneskôr v lehote 30 pracovných dní po riadnom, včasnom a formálne správnom predložení žiadosti formou zverejnenia oznámenia na webovom sídle poskytovateľa.

Úspešní žiadatelia budú poskytovateľom vyzvaní na uzavretie **zmluvy o poskytnutí finančného príspevku na dofinancovanie projektu podporeného z Programu Slovensko** podľa podmienok tejto výzvy elektronicky prostredníctvom záväznej emailovej adresy žiadateľa uvedenej v žiadosti. Poskytovateľ predloží žiadateľovi návrh zmluvy a zároveň bude žiadateľa informovať o následnom procese a lehotách uzatvorenia zmluvy.

Právny nárok na poskytnutie finančného príspevku užívateľovi vzniká nadobudnutím účinnosti zmluvy uzatvorenej medzi poskytovateľom a úspešným žiadateľom jej zverejnením v Centrálnom registri zmlúv ktoroukoľvek zo zmluvných strán po splnení podmienok podľa bodu 3 výzvy.

Ak nedôjde k uzavretiu zmluvy s niektorým z úspešných žiadateľov z dôvodu, že žiadateľ návrh zmluvy neprijal, bude poskytovateľ kontaktovať v poradí prvého žiadateľa, ktorého žiadosť sa nachádza v rezervnom zozname žiadostí.

Do rezervného zoznamu sú zaradené žiadosti, ktoré neboli poskytovateľom schválené z dôvodu vyčerpania finančnej alokácie podľa bodu 1 výzvy. Žiadateľa z rezervného zoznamu bude poskytovateľ kontaktovať elektronicky aj v prípade, že niektorý zo žiadateľov od zmluvy odstúpi.

Ak počas trvania zmluvného vzťahu medzi poskytovateľom a užívateľom dôjde k zisteniu, že niektorá z podmienok uvedených v zmluve o poskytnutí finančného príspevku nie je splnená, poskytovateľ je oprávnený vyvodiť právne dôsledky vo vzťahu k užívateľovi v súlade s príslušnými ustanoveniami zmluvy.

## PRÍLOHY K VÝZVE

**Príloha č. 1** Žiadosť o poskytnutie finančného príspevku

**Príloha č. 2** Čestné vyhlásenie o schválení žiadosti o platbu z Programu Slovensko

**Príloha č. 3** Vzor Splnomocnenia štatutárneho zástupcu žiadateľa

 *Žiadateľ je povinný predložiť úradne overený originál splnomocnenia aj v písomnej forme v prípade schválenia žiadosti, a to pred podpisom zmluvy.*

V Bratislave dňa 10. júla 2025

Za poskytovateľa schválil: generálny riaditeľ sekcie projektová kancelária MPSVR SR.

1. Sociálna inovácia znamená činnosť (proces), ktorá má z hľadiska svojich cieľov aj prostriedkov spoločenský alebo komunitný charakter a súvisí s vývojom a implementáciou nových procesov, prístupov, postupov, modelov, produktov a služieb, ktoré reagujú na relevantné spoločenské a komunitné problémy a potreby. Sociálna inovácia vytvára nové vzťahy, systémy, štruktúry alebo spolupráce medzi jednotlivými sektormi (verejným, občianskym a súkromným), čo zvyšuje jej schopnosť priniesť pozitívnu systémovú zmenu v spoločnosti a zvýšiť kapacitu komunít konať. [↑](#footnote-ref-1)
2. **Užívateľom** sa stáva žiadateľ po uzavretí platnej a účinnej zmluvy o poskytnutí finančného príspevku zo zdrojov štátneho rozpočtu SR s poskytovateľom. [↑](#footnote-ref-2)